C 125/52
RO
Jurnalul Oficial al Uniunii Europene
5.4.2023
Marți, 13 septembrie 2022
17.
insistă asupra necesității de a mări finanțarea și a promova în mod adecvat oportunitățile oferite de programe precum Erasmus +, Europa creativă și Corpul european de solidaritate, pentru a consolida experiențele de mobilitate, care contribuie la dezvoltarea competențelor sociale folositoare și necesare viitoarei evoluții pe plan personal și profesional ale generațiilor tinere, și de a mări accesibilitatea lor pentru toți; invită, în acest context, Comisia și statele membre să promoveze formarea profesională pentru a asigura reziliența programelor în fața posibilelor limitări viitoare legate de mobilitate, dar și să îmbunătățească partajarea sistematică a rezultatelor proiectelor pentru a le îmbunătăți vizibilitatea, extinderea și impactul pe termen lung; invită Comisia să majoreze finanțarea acestor programe ale Uniunii în cadrul următoarei revizuiri a cadrului financiar multianual;
18. își exprimă îngrijorarea cu privire la faptul că, în multe cazuri, efectele Mecanismului de redresare și reziliență (MRR) asupra copiilor și tinerilor ar putea fi limitate și ar putea să nu producă rezultate sau reforme structurale care să le permită copiilor și tinerilor să aibă acces la educație de calitate sau să atenueze impactul negativ al închiderii spațiilor culturale din cauza pandemiei de COVID-19 și al lipsei de acces la creatori culturali, în special asupra tinerilor artiști interpreți, care nu au avut posibilitatea de a-și începe și dezvolta cariera într-un stadiu incipient crucial; invită Comisia și statele membre să asigure o finanțare adecvată și condiții contractuale și de muncă echitabile pentru toți tinerii autori, artiști interpreți, artiști și toți ceilalți creatori culturali, lucrători și profesioniști care lucrează în sectoarele culturale și creative, inclusiv pe platformele de comunicare socială, care au fost afectați negativ de pandemie, să își intensifice eforturile generale de sprijinire a artiștilor și a profesioniștilor culturali emergenți, să promoveze antreprenoriatul tinerilor și cel social și să stipuleze acest obiectiv într-o secțiune a unui statut european al artiștilor dedicată tinerilor artiști; își reiterează recomandarea ca 10 % din planurile naționale de redresare și reziliență să fie direcționate către educație și 2 % către sectorul cultural și creativ; cere Comisiei să facă o evaluare amănunțită a proiectelor și reformelor legate de educație, tineri și sectoarele culturale și creative implementate de statele membre în cadrul Mecanismului de redresare și reziliență și reiterează necesitatea de a pune un accent mai mare pe aceste subiecte în cadrul rapoartelor naționale elaborate în cadrul evaluării semestrului european;
19.
atrage atenția asupra importanței experiențelor de mobilitate și a schimbului de bune practici între cadre didactice, educatori, profesori, formatori, voluntari și profesioniști din domeniul activităților și al organizațiilor de tineret, creatori culturali și antrenori sportivi pentru extinderea cunoștințelor lor în ceea ce privește informarea tinerilor și consolidarea dimensiunilor internaționale și multilingve, în special în vederea realizării Spațiului european al educației până în 2025;
20.
solicită o înțelegere holistică a sănătății, care să includă starea de bine fizică, mentală și socială generală și care să necesite strategii cuprinzătoare de prevenire și vindecare, inclusiv activități culturale și sportive, precum și promovarea dezvoltării competențelor creative și sociale;
21. subliniază necesitatea de a promova conceperea și furnizarea unor servicii specifice, intergeneraționale, care să combine experiența persoanelor în vârstă cu curajul tinerilor într-o situație reciproc avantajoasă;
22. subliniază importanța fundamentală a culturii pentru dezvoltarea identității individuale a copiilor și tinerilor, precum și pentru educația lor, inclusiv felul în care ei înțeleg societatea, precum și pentru starea lor de bine generală;
23. subliniază nevoia urgentă de a crea un mediu de învățare incluziv, creativ, dinamic și sănătos de la o vârstă fragedă, pentru a reduce riscul de tulburări psihice la vârsta adultă; îndeamnă statele membre, în acest context, să asigure includerea și extinderea tuturor formelor de expresie artistică, cum ar fi muzica, teatrul, cinematografia, documentarele, animația, artele vizuale, dansul și noile forme de artă experimentală, în programele școlare și ca activități artistice și sportive extracurriculare, stimulând astfel libera exprimare și creativitatea și permițând elevilor și studenților să participe în mod activ și să își exploreze talentele; subliniază că arta poate fi o componentă ideală pentru proiectele interdisciplinare și poate promova gândirea critică și deci nu ar trebui să se limiteze la orele de curs din domeniul artelor;
24.
îndeamnă statele membre și autoritățile publice să dezvolte infrastructura sportivă și să crească global numărul orelor de educație fizică și de activități fizice extrașcolare în școli, inclusiv activitățile adresate copiilor și tinerilor cu dizabilități; subliniază că sportul, la fel ca arta, poate fi un vehicul puternic de incluziune pentru copiii expuși riscului de excluziune; reamintește că prezența artelor și a sportului în programele școlare poate contribui în mod semnificativ la combaterea provocărilor globale privind tineretul și educația, inclusiv a dificultăților și a tulburărilor de învățare, precum și a hărțuirii, a discursului de incitare la ură și a consumului de substanțe psihotrope;